DARBĪBAS ØKomisija uzskata, ka Apvienotās Karalistes pilsoņu likumīgas uzturēšanās laiks kādā ES-27 dalībvalstī pirms izstāšanās datuma būtu jāuzskata par likumīgas uzturēšanās laiku kādā no Eiropas Savienības dalībvalstīm saskaņā ar Direktīvu 2003/109/EK par to trešo valstu pilsoņu statusu, kuri ir kādas dalībvalsts pastāvīgie iedzīvotāji. ØKomisija palīdz dalībvalstīm, koordinējot to darbību jomās, kurās tām ir kompetence, lai nodrošinātu saskaņotu pieeju pilsoņu tiesību aizsardzībai. Ņemot vērā to administratīvo problēmu mērogu, ar kurām valsts un vietējās iestādes saskarsies, un lai novērstu administratīvu kavēšanos, dalībvalstīm tiek ieteikts pieņemt, ka uzturēšanās atļauju pieteikumi tiek iesniegti pirms Apvienotās Karalistes izstāšanās datuma. ØAttiecībā uz atvasinātajiem instrumentiem, kuriem veikta tīrvērte, šķiet, ka gadījumā, ja vienošanās netiktu panākta, finanšu stabilitāte varētu būt pakļauta riskiem, kas izriet no ES tīrvērtes dalībnieku pozīciju nesakārtotas slēgšanas pie Apvienotās Karalistes centrālajiem darījumu partneriem. Varētu pastāvēt arī iespējami riski saistībā ar konkrētiem pakalpojumiem, kurus Savienības ekonomikas dalībniekiem sniedz Apvienotās Karalistes centrālie vērtspapīru depozitāriji un kurus nevar aizstāt īstermiņā. Šajās jomās pastāvošās līdzvērtības sistēmas nodrošina piemērotus instrumentus, kurus var ātri ieviest. Šajā sakarā būtu jāizmanto laiks, kas atlicis līdz 2019. gada 30. martam. Ja Komisijai būs jārīkojas, tā to darīs tikai tik lielā mērā, cik ir nepieciešams, lai novērstu finanšu stabilitātes riskus, kas izriet no izstāšanās bez līguma, ievērojot stingrus nosacījumus un piemērojot ierobežotu ilgumu. Ja vienošanās netiks panākta, Komisija pieņems pagaidu un nosacītus lēmumus par līdzvērtību, lai nodrošinātu, ka centrālā mijieskaita un depozitāriju pakalpojumi netiek pārtraukti. ØAttiecībā uz satiksmes tiesībām Komisija ierosinās pasākumus, lai nodrošinātu, ka Apvienotās Karalistes gaisa pārvadātājiem tiktu atļauts lidot pāri Eiropas Savienības teritorijai, veikt tehniskas apstāšanās (piemēram, degvielas uzpildi bez pasažieru iekāpšanas/izkāpšanas), kā arī nolaisties Eiropas Savienībā un lidot atpakaļ uz Apvienoto Karalisti. Uz minētajiem pasākumiem attiektos nosacījums, ka Apvienotā Karaliste Eiropas Savienības gaisa pārvadātājiem piemēro līdzvērtīgus pasākumus. ØAttiecībā uz aviācijas drošību dažiem aeronavigācijas ražojumiem (“tipa sertifikāts”) un uzņēmumiem (“organizācijas apstiprinājums”) Eiropas Aviācijas drošības iestāde (EASA) varēs izdot sertifikātus tikai tad, kad Apvienotā Karaliste būs kļuvusi par trešo valsti. Komisija ierosinās pasākumus, lai uz ierobežotu laiku nodrošinātu šādu sertifikātu nepārtrauktu derīgumu. Uz šiem pasākumiem attieksies nosacījums, ka Apvienotā Karaliste piemēro līdzīgus pasākumus. Tāpat Komisija ierosinās pasākumus, lai nodrošinātu, ka detaļas un ierīces, kas laistas Savienības tirgū pirms izstāšanās datuma, pamatojoties uz Apvienotās Karalistes Civilās aviācijas iestādes sertificētas juridiskas vai fiziskas personas izdotu sertifikātu, joprojām ar konkrētiem nosacījumiem var izmantot. Komisija ir aicinājusi EASA sākt izskatīt konkrētus pieteikumus no Apvienotās Karalistes struktūrām, gatavojoties Apvienotās Karalistes izstāšanās brīdim. ØKomisija veiks pasākumus, lai nodrošinātu, ka pasažierus un viņu rokas bagāžu, kuri lido no Apvienotās Karalistes tranzītā caur ES-27 dalībvalstu lidostām, joprojām atbrīvo no otrās drošības pārbaudes, piemērojot tā saukto “vienas pieturas drošības” sistēmu. ØKomisija aicina dalībvalstis veikt visus nepieciešamos pasākumus, lai gadījumā, ja vienošanās netiek panākta, 2019. gada 30. martā visam importam no Apvienotās Karalistes un visam eksportam uz Apvienoto Karalisti varētu piemērot Savienības Muitas kodeksu un attiecīgos noteikumus par netiešajiem nodokļiem. Muitas dienesti var dot atļaujas izmantot tirdzniecības veicināšanas pasākumus, kas paredzēti Savienības Muitas kodeksā, ja ekonomikas dalībnieki tās pieprasa, ievērojot attiecīgās prasības. Nodrošināt vienlīdzīgus konkurences apstākļus un netraucētas tirdzniecības plūsmas būs īpaši sarežģīti apgabalos, kur ar Apvienoto Karalisti ir visblīvākā preču plūsma. Komisija strādā kopā ar dalībvalstīm, lai palīdzētu rast risinājumus, pilnībā ievērojot pašreizējo tiesisko regulējumu. ØPamatojoties uz ES tiesību aktiem veterinārijas jomā, Komisija, ja tas būs pamatoti, īsā laikā iekļaus Apvienoto Karalisti, ja būs izpildīti visi piemērojamie nosacījumi, lai atļautu ievest dzīvus dzīvniekus un dzīvnieku izcelsmes produktus no Apvienotās Karalistes Eiropas Savienībā. ØKomisija grozīs Apvienotās Karalistes uzņēmumu atsauces vērtības, kas ir pamatā 2019. gada fluorēto siltumnīcefekta gāzu kvotu piešķiršanai, pamatojoties uz to deklarētajām darbībām ES-27 dalībvalstīs un izslēdzot kvotas, kuru pamatā ir to deklarētās iekšzemes darbības Apvienotajā Karalistē.